කෙසේ වෙතත් චීනය, ජපානය, මෙක්සිකෝව, රුසියාව සහ බොරතෙල් නිෂ්පාදනයේ ප්‍රමුඛයා වන සවුදි අරාබිය නියෝජනය කරමින් මෙවර සමුළුවට රාජ්‍ය නායකයින් හෝ නියෝජිතයින් සහභාගී නොවීම කැපී පෙනෙනවා.එක්සත් රාජධානියේ මෙතෙක් පැවති විශාලතම සමුළුව මෙය බවයි වාර්තා වන්නේ.සමුළුවට සහභාගීවීම සඳහා එක්සත් රාජධානිය බලා පිටත්ව ගිය ජනාධිපති ගෝඨාභය රාජපක්ෂ ඊයේ ස්කොට්ලන්තයේ ග්ලාස්ගොව් වෙත ළඟා වුණා.එරට වේලාවෙන් ඊයේ (30) දහවල් 12.40ට ග්ලාස්ගොව් අන්තර් ජාතික ගුවන් තොටුපොළට ළඟාවූ ජනාධිපතිවරයා ඇතුළු දූත පිරිස බ්‍රිතාන්‍යයේ ශ්‍රී ලංකා මහකොමසාරිස් සරෝජා සිරිසේන විසින් පිළිගත් බවයි ජනාධිපති මාධ්‍ය අංශය කියාසිටියේ.විදේශ අමාත්‍ය මහාචාර්ය ජී.එල්. පීරිස්, පරිසර අමාත්‍ය මහින්ද අමරවීර, සූර්යබල, සුළං හා විදුලි ජනන ව්‍යාපෘති සංවර්ධන රාජ්‍ය අමාත්‍ය දුමින්ද දිසානායක, ජනාධිපති ප්‍රධාන උපදේශක ලලිත් වීරතුංග, විදේශ ලේකම් අද්මිරාල් මහාචාර්ය ජයනාත් කොළඹගේ ජනාධිපතිවරයා සමග සංචාරයට එක්ව සිටිනවා.මිනිස් ක්‍රියාකාරකම් නිසා ඉහළ යන ගෝලීය උෂ්ණත්වය හේතුවෙන් ස්වභාවධර්මයේ සිදුවන වෙනස්කම් හේතුවෙන් ලොව රටවල් රැසකට දැඩි බලපෑම් එල්ලවී තිබෙනවා.